Englannin joukkue Brisbanen test matchissa 1928. Englanti voitti ottelun ennätyksellisellä 675 juoksun erolla.
**Englannin krikettimaajoukkue** edustaa Englantia ja Walesia kriketin maajoukkuekilpailuissa. Sitä hallinnoi aiemmin Marylebone Cricket Club ja vuodesta 1997 England and Wales Cricket Board.

Test matchit
------------

Englanti pelasi historian ensimmäisen *test matchin*, eli viisipäiväisen maaottelun, Australiaa vastaan 1877. Joukkueiden ottelusarjaa alettiin kutsua nimellä *The Ashes* Englannin kärsittyä kotitappion Australialle 1882. Toukokuuhun 2020 mennessä Englanti on voittanut maiden test match -kohtaamisista 110, Australia 146 ja "tasapeliin" eli käytännössä kesken on jäänyt 95 ottelua. Kaikkiaan Englanti on pelannut toukokuuhun 2020 mennessä 1022 test match -ottelua, joista se on voittanut 371, hävinnyt 304 ja "tasapeliin" on jäänyt 347 ottelua.

Australian lisäksi Englannin saldo on test matcheissa negatiivinen ainoastaan Länsi-Intian saaristoa vastaan (49 voittoa, 57 tappiota). Zimbabwea vastaan Englanti on voittanut kaikki kolme loppuun saatua ottelua, samoin Irlantia vastaan ainoan ottelun. Bangladeshia vastaan Englanti on voittanut yhdeksän test matchia ja hävinnyt yhden. Uutta-Seelantia vastaan voittoja (48) on lähes viisi kertaa enemmän kuin tappioita (11). Etelä-Afrikkaa vastaan Englannilla on 64 voittoa, 34 tappiota, Intiaa vastaan 47 voittoa ja 26 tappiota, Sri Lankaa vastaan 15 voittoa ja 8 tappiota ja Pakistania vastaan 25 voittoa, 21 tappiota.

Yhden päivän maaottelut
-----------------------

Englanti ja Australia kohtasivat myös historian ensimmäisessä yhden päivän maaottelussa (eli pelimuodossa, jossa molemmilla joukkueilla on tavallisesti 50 syöttövuoroa, joissa jokaisessa kuusi syöttöä) tammikuussa 1971. Englanti on voittanut maiden kohtaamisista 62 ja hävinnyt 82. Kaikkiaan Englanti on pelannut yksipäiväisiä maaotteluja toukokuuhun 2020 mennessä 746. Niistä se on voittanut 375 ja hävinnyt 334. Tasajuoksuihin on päättynyt yhdeksän ja ilman ratkaisua 28 ottelua. Kahdestatoista suuresta krikettimaasta Englannin saldo on positiivinen Afganistania, Irlantia, Bangladeshia, Zimbabwea, Pakistania ja Länsi-Intian saaristoa vastaan. Kohtaamisissaan Sri Lankan kanssa se on sekä voittanut että hävinnyt 36 ottelua.

### MM-kilpailut

Yhden päivän pelimuodolla käytävissä MM-kilpailuissa Englanti on voittanut mestaruuden vuonna 2019. Se kukisti tasajuoksuihin päättyneessä loppuottelussa Uuden-Seelannin useampien kentän ulkopuolelle lyömiensä lisäpisteiden ansiosta. Lisäksi Englanti on saanut kolme hopeamitalia. Se hävisi loppuottelussa 1979 Länsi-Intian saaristolle 92 juoksulla, 1987 Australialle seitsemällä juoksulla ja 1992 Pakistanille 22 juoksulla. Välieräottelussa Englanti karsiutui 1975 ja 1983.

Twenty20-maaottelut
-------------------

Englanti pelasi ensimmäisen *Twenty20* -pelimuodon maaottelunsa, jossa kumpikin joukkue pelaa 20 syöttövuoroa (joissa jokaisessa on kuusi syöttöä), Australiaa vastaan 2005. Se on pelannut toukokuuhun 2020 mennessä kaikkiaan 117 maaottelua. Ratkaisuun päättyneistä otteluista se on voittanut 58 ja hävinnyt 53. Englannin maaottelusaldo on positiivinen Afganistania, Zimbabwea, Uutta-Seelantia, Pakistania ja Sri Lankaa vastaan.

Englanti voitti pelimuodon maailmanmestaruuden eli ICC World Twenty20 -turnauksen 2010 kukistettuaan loppuottelussa Australian. Vuonna 2016 Englanti hävisi finaalissa Länsi-Intian saaristolle.

Henkilökohtaisia tilastoja
--------------------------

Englannin pelaajista eniten juoksuja test matcheissa on lyönyt Alastair Cook, 12 472 ja yksipäiväisissä maaotteluissa Eoin Morgan, 6 624. James Anderson on "polttanut" Englannin pelaajista vastustajia eniten sekä test matcheissa, 584, että yhden päivän maaotteluissa, 269.

Lähteet
-------

1. ↑  Test Highest Winning Run Margin *thecricketer.com*.  Arkistoitu 25.9.2015. Viitattu 24.9.2015. (englanniksi)
2. ↑  The History of MCC *lords.org*.  Arkistoitu 7.7.2013. Viitattu 24.9.2015. (englanniksi)
3. ↑  About ECB *ecb.co.uk*.  Arkistoitu 6.10.2007. Viitattu 24.9.2015. (englanniksi)
4. ↑  Cricket Explained - Test Match Cricket *abcofcricket.com*.  Arkistoitu 5.9.2013. Viitattu 24.9.2015. (englanniksi)
5. ↑  The Ashes *lords.org*. Viitattu 24.9.2015. (englanniksi)
6. 1 2  Records / England / Test matches / Result summary *espncricinfo.com*. Viitattu 23.5.2020. (englanniksi)
7. ↑  Records / Test matches / Team records / Results summary *espncricinfo.com*. Viitattu 23.5.2020. (englanniksi)
8. ↑  First one day international cricket match *abc.net.au*. Viitattu 24.9.2015. (englanniksi)
9. 1 2  Records / England / One-Day Internationals / Result summary *espncricinfo.com*. Viitattu 23.5.2020. (englanniksi)
10. ↑  Records / One-Day Internationals / Team records / Results summary *espncricinfo.com*. Viitattu 23.5.2020. (englanniksi)
11. ↑  Englannin krikettimestarit tanssivat ja kyynelehtivät ilosta – "En löydä sanoja, upea tunne"  15.7.2019. Yle. Viitattu 15.7.2019.
12. ↑  Smyth, Rob, ym.: England win Cricket World Cup against New Zealand – as it happened *The Guardian*.  15.7.2019. Viitattu 15.7.2019. (englanniksi)
13. ↑  Prudential World Cup, Final: England v West Indies at Lord's, Jun 23, 1979 *espncricinfo.com*. Viitattu 24.9.2015. (englanniksi)
14. ↑  Reliance World Cup, Final: Australia v England at Kolkata, Nov 8, 1987 *espncricinfo.com*. Viitattu 24.9.2015. (englanniksi)
15. ↑  Benson & Hedges World Cup, Final: England v Pakistan at Melbourne, Mar 25, 1992 *espncricinfo.com*. Viitattu 24.9.2015. (englanniksi)
16. ↑  Prudential World Cup, 1st SF: England v Australia at Leeds, Jun 18, 1975 *espncricinfo.com*. Viitattu 24.9.2015. (englanniksi)
17. ↑  Prudential World Cup, 1st SF: England v India at Manchester, Jun 22, 1983 *espncricinfo.com*. Viitattu 24.9.2015. (englanniksi)
18. 1 2  Records / England / Twenty20 Internationals / Result summary *espncricinfo.com*. Viitattu 23.5.2020. (englanniksi)
19. ↑  Records / Twenty20 Internationals / Team records / Results summary *espncricinfo.com*. Viitattu 23.5.2020. (englanniksi)
20. ↑  ICC World Twenty20, Final: Australia v England at Bridgetown, May 16, 2010 *espncricinfo.com*. Viitattu 24.9.2015. (englanniksi)
21. ↑  World T20, Final: England v West Indies at Kolkata, Apr 3, 2016 *espncricinfo.com*. Viitattu 27.12.2016. (englanniksi)
22. ↑  Records / England / Test matches / Most runs *espncricinfo.com*. Viitattu 23.5.2020. (englanniksi)
23. ↑  Records / England / One-Day Internationals / Most runs *espncricinfo.com*. Viitattu 23.5.2020. (englanniksi)
24. ↑  Records / England / Test matches / Most wickets *espncricinfo.com*. Viitattu 23.5.2020. (englanniksi)
25. ↑  Records / England / One-Day Internationals / Most wickets *espncricinfo.com*. Viitattu 23.5.2020. (englanniksi)

Aiheesta muualla
----------------

* Kuvia tai muita tiedostoja aiheesta **Englannin krikettimaajoukkue** Wikimedia Commonsissa